Suvestinė redakcija nuo 2025-01-01

Sprendimas paskelbtas: TAR 2013-10-31, i. k. 2013-03057

ŠIAULIŲ MIESTO SAVIVALDYBĖS TARYBA

SPRENDIMAS

DĖL VIETINĖS RINKLIAVOS UŽ NAUDOJIMĄSI ŠIAULIŲ MIESTO SAVIVALDYBĖS TARYBOS NUSTATYTOMIS VIETOMIS AUTOMOBILIAMS STATYTI NUOSTATŲ PATVIRTINIMO

2013 m. spalio 31 d. Nr. T-244

Šiauliai

Vadovaudamasi Lietuvos Respublikos vietos savivaldos įstatymo (Žin., 1994, Nr. 55-1049; 2008, Nr. 113-4290) 18 straipsnio 1 dalimi, Lietuvos Respublikos rinkliavų įstatymo (Žin., 2000, Nr. 52-1484) 11 straipsnio 1 dalies 6 punktu, Šiaulių miesto savivaldybės taryba nusprendžia:

1.	Patvirtinti Vietinės rinkliavos už naudojimąsi Šiaulių miesto savivaldybės tarybos nustatytomis vietomis automobiliams statyti nuostatus (pridedama).

2.	Pripažinti netekusiais galios:

2.1.	Šiaulių miesto savivaldybės tarybos 2003 m. vasario 6 d. sprendimo Nr. T-600 „Dėl Vietinės rinkliavos už naudojimąsi mokamomis automobilių stovėjimo vietomis Šiaulių miesto gatvėse ir aikštelėse nuostatų patvirtinimo“ 1 punktą;

2.2.	Šiaulių miesto savivaldybės tarybos 2005 m. spalio 20 d. sprendimo Nr. T-373 „Dėl Vietinės rinkliavos už naudojimąsi mokamomis automobilių stovėjimo vietomis Šiaulių miesto gatvėse ir aikštelėse nuostatų, patvirtintų Šiaulių miesto savivaldybės tarybos 2003 m. vasario 6 d. sprendimu Nr. T-600, pakeitimo“ 1 ir 2 punktus;

2.3.	Šiaulių miesto savivaldybės tarybos 2011 m. gegužės 26 d. sprendimo Nr. T-159 „Dėl Vietinės rinkliavos už naudojimąsi mokamomis automobilių stovėjimo vietomis Šiaulių miesto gatvėse ir aikštelėse nuostatų, patvirtintų Šiaulių miesto savivaldybės tarybos 2003 m. vasario 6 d. sprendimu Nr. T-600, pakeitimo“ 1 punktą;

2.4.	Šiaulių miesto savivaldybės tarybos 2012 m. gegužės 31 d. sprendimo Nr. T-146 „Dėl Mokamų automobilių stovėjimo vietų Šiaulių mieste sąrašo pakeitimo“ l punktą.

3.	Nustatyti, kad šis sprendimas įsigalioja nuo 2014 m. sausio 1 d.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras	Justinas Sartauskas

PATVIRTINTA

Šiaulių miesto savivaldybės tarybos

2013 m. spalio 31 d. sprendimu Nr. T- 244

(Šiaulių miesto savivaldybės tarybos

2024 m. gruodžio 5 d. sprendimo Nr. T-477

redakcija)

VIETINĖS RINKLIAVOS UŽ NAUDOJIMĄSI ŠIAULIŲ MIESTO SAVIVALDYBĖS TARYBOS NUSTATYTOMIS VIETOMIS AUTOMOBILIAMS STATYTI NUOSTATAI

I SKYRIUS

BENDROSIOS NUOSTATOS

1.	Vietinė rinkliava už naudojimąsi Šiaulių miesto savivaldybės tarybos nustatytomis vietomis automobiliams statyti (toliau – rinkliava) yra Šiaulių miesto savivaldybės (toliau – Savivaldybė) tarybos nustatyta privaloma įmoka asmenims už naudojimąsi vietomis automobiliams statyti (išskyrus vietas, esančias nuosavybės teise priklausančiuose, nuomojamuose ar kitais pagrindais valdomuose žemės sklypuose) Šiaulių miesto zonose, nustatytose šių nuostatų (toliau – Nuostatai) priede.

2.	Rinkliava siekiama pagerinti visuomeninių objektų, įstaigų ir įmonių, esančių miesto centrinėje dalyje, pasiekiamumą, aplinkos ekologinę būklę ir automobilių transporto eismo sąlygas centrinėje miesto dalyje ir gyvenamuosiuose mikrorajonuose.

3.	Surinktos rinkliavos lėšos įskaitomos į Šiaulių miesto savivaldybės biudžetą (toliau – savivaldybės biudžetas) ir naudojamos Nuostatuose nustatytų mokamų zonų infrastruktūros remontui ir plėtrai.

4.	Automobiliams statyti mokamas vietas (toliau – vietos) Šiaulių mieste (išskyrus vietas automobiliams statyti prie valstybinės reikšmės kelių, 5–15 m pažymėtoje atkarpoje prie valstybės įstaigų, institucijų ir tarnybų, taip pat vietas, kurias nustato Vyriausybė, atsižvelgdama į saugumą, tarptautinį protokolą ar kitus viešuosius interesus užtikrinančius reikalavimus; taip pat išskyrus automobilių, kuriuos vairuoja ar kuriais vežami asmenys su negalia, turintys jiems išduotą asmens su negalia automobilio statymo kortelę (Savivaldybės taryba gali nustatyti šios išimties taikymo sąlygas ir tvarką), ir mokyklinių autobusų statymą Savivaldybės tarybos nustatytose nerezervuotose mokamose vietose automobiliams statyti ir Lietuvos Respublikos vadovybės apsaugos tarnybos transporto priemonių, naudojamų saugomų asmenų ir (ar) saugomų objektų apsaugai, statymą, ir kitais Lietuvos Respublikos rinkliavų įstatymo 11 straipsnio 1 dalies 6 punkte nustatytais rinkliavos netaikymo atvejais) nustato Savivaldybės taryba.

5.	Rinkliava nustatoma visoje Šiaulių miesto teritorijoje, Savivaldybės tarybos sprendimu suskirstytoje į zonas (priedas).

6.	Rinkliava mokama už naudojimąsi vietomis automobiliams statyti darbo dienomis Nuostatuose nurodytomis valandomis:

6.1.	žaliojoje, geltonojoje, raudonojoje zonose nuo 8 iki 17 valandos;

6.2.	baltojoje zonoje nuo 0 iki 24 valandos.

7.	Kelio ženklų priežiūrą, eksploatavimą, rinkliavos surinkimą, jos mokėjimo kontrolę nustatytose mokamose automobilių statymo zonose ir rezervuotų vietų automobiliams statyti administravimą vykdo įmonė (toliau – Įmonė) pagal su Savivaldybės administracija sudarytą sutartį.

8.	Nuostatuose vartojamos sąvokos:

8.1.	Mokama vieta automobiliui statyti – Savivaldybės tarybos sprendimu nustatytoje zonoje esanti automobilių stovėjimo vieta.

8.2.	Asmuo – fizinis arba juridinis asmuo, kuris naudojasi transporto priemone ar ją valdo.

8.3.	Specialusis leidimas – leidimas statyti transporto priemones kelio ženklo Nr. 531 galiojimo zonoje Šiaulių mieste.

8.4.	Rezervuota stovėjimo vieta – vieta, kurioje transporto priemonėms leidžiama stovėti tik su specialiaisiais leidimais.

8.5.	Rinkliavos mokėjimo kontrolės tvarka – Įmonės parengta ir su Savivaldybės administracijos atsakingais skyriais suderinta rinkliavos mokėjimo kontrolės tvarka, kurios aprašas patvirtintas Savivaldybės vykdomosios institucijos sprendimu. Įmonė, atlikdama mokėjimo už automobilių statymą mokamose vietose kontrolę, privalo vadovautis minėtu kontrolės tvarkos aprašu.

8.6. Gyventojo / Verslo / Studento leidimas (toliau – gyventojo leidimas) – leidimas, aprašytas Nuostatų V skyriuje.

8.7. Transporto priemonė / Automobilis – motorizuota transporto priemonė, turinti registracijos liudijimą (Nuostatuose vartojama sąvoka „automobilis“ suprantama kaip bet kokia registruota transporto priemonė).

8.8. Kitos sąvokos atitinka Lietuvos Respublikos teisės aktuose (toliau – teisės aktai) pateiktas sąvokas.

II SKYRIUS

RINKLIAVOS MOKĖTOJAI

9.	Rinkliavos mokėtojai yra asmenys, kurie naudojasi mokamomis vietomis automobiliams statyti Savivaldybės tarybos nustatytose zonose (priedas).

10.	Rinkliava nenustatoma:

10.1.	už pastatytas motorines transporto priemones, kuriose yra paliktas vienas iš šių dokumentų:

10.1.1. asmens su negalia automobilio statymo kortelė;

10.1.2. socialinės globos įstaigos vadovo išduota pažyma, kurioje nurodoma, kad jiems priklausančia transporto priemone yra teikiama transporto paslauga asmenims su negalia;

10.1.3. Techninės pagalbos priemonių centro vadovo išduota pažyma, kurioje nurodoma, kad šiam centrui ir jo teritoriniams skyriams priklausančiomis priemonėmis yra teikiamos techninės pagalbos priemonių pristatymo paslaugos asmenims su negalia;

10.2.	už pastatytas priešgaisrinės apsaugos, policijos, medicinos pagalbos ir kitų specialiųjų (avarinių) tarnybų transporto priemones, pažymėtas skiriamaisiais ženklais ir su įjungtais specialiaisiais šviesos ar garso signalais, asmenims, atvykusiems likviduoti avarijų ar vykdantiems statybos, priežiūros, paslaugų darbus apmokestintose vietose ar šalia jų bendrojo naudojimosi teritorijose pagal sutartis su Savivaldybės administracija;

10.3.	už pastatytus turistinius autobusus tam skirtose ir kelio ženklais pažymėtose vietose;

10.4.	už pastatytas transporto priemones prie valstybės įstaigų, institucijų ir tarnybų jų lėšomis pažymėtuose 5–15 m gatvės ar aikštelės ruožuose (sutikimą atitinkamai pažymėti nemokamas atkarpas išduoda Savivaldybės administracija);

10.5. už pastatytas ekologiškas transporto priemones (elektros varikliais ar vandeniliu varomus automobilius), registruotas Lietuvos Respublikoje ir pažymėtas valstybinių numerių ženklais, skirtais elektros energija ar vandeniliu varomoms transporto priemonėms, arba ekologiškas transporto priemones, kurios atitinka abi šias sąlygas:

10.5.1. transporto priemonėje energija mechaniniam judesiui atlikti tiekiama tik iš elektros energijos kaupiklio;

10.5.2. transporto priemonėje sumontuota tik elektros pavara;

10.6.	už maršrutinio transporto priemones, važiuojančias nustatytu maršrutu, taksi stotelėse stovinčius lengvuosius taksi automobilius, kurių valdytojams Savivaldybės administracija ar Lietuvos transporto saugos administracija yra išdavusi leidimą vežti keleivius;

10.7.	už pastatytus Šiaulių miesto savivaldybės viešosios sveikatos priežiūros įstaigų tarnybinius automobilius, kurių valdytojams Savivaldybės administracija yra išdavusi sutikimą;

10.8.	už pastatytus krašto apsaugos tarnybinius automobilius, kurių valdytojams Savivaldybės administracija yra išdavusi sutikimą;

10.9.	už pastatytus aplinkos apsaugos departamento tarnybinius automobilius, kurių valdytojams Savivaldybės administracija yra išdavusi sutikimą;

10.10. už pastatytus vadovybės apsaugos tarnybos departamento ar kitų specialiųjų tarnybų automobilius, kurių valdytojams Savivaldybės administracija yra išdavusi sutikimą;

10.11. už Šiaulių pramonės parko teritorijoje rezervuotas stovėjimo vietas, kai automobilių stovėjimo aikštelė, kurioje rezervuojamos vietos, už savo turimo (naudojamo) žemės sklypo ribų yra įrengta statytojo (ne Savivaldybės) lėšomis;

10.12. už pastatytus tarnybinius automobilius viešąsias vandens tiekimo ir nuotekų tvarkymo, šilumos tiekimo, komunalinių atliekų tvarkymo, gatvių apšvietimo ir eismo organizavimo paslaugas teikiančioms įmonėms, kurių valdytojams Savivaldybės administracija yra išdavusi sutikimą;

10.13. už pastatytus Lietuvos Respublikos Prezidento ir Vyriausybės kortežų automobilius bei automobilius su diplomatiniais valstybinio numerio ženklais;

10.14. už pastatytus Savivaldybės administracijos automobilius, pažymėtus skiriamaisiais ženklais;

10.15. už pastatytus mokyklinius autobusus, paženklintus pagal galiojantį standartą.

III SKYRIUS

RINKLIAVOS MOKĖJIMO TVARKA

11.	Nustatyto dydžio rinkliavos mokėjimo būdai:

11.1.	mokamose automobilių stovėjimo zonose įrengtuose stovėjimo laiko apskaitos parkomatuose (toliau – parkomatas);

11.2.	naudojantis bankų paslaugomis ar kitomis įmokų surinkimų vietų paslaugomis;

11.3.	naudojantis mobiliąja programėle (atsiskaitant mobiliąja programėle rinkliavos mokėtojui gali būti taikomas programėlės paslaugos mokestis, kurio dydis nurodomas prie kiekvienos mobiliosios programėlės paslaugos aprašymo).

12.	Sumokėjus Nuostatų 11.1–11.3 papunkčiuose nurodytais būdais nustatyto dydžio rinkliavą ir nurodžius automobilio valstybinį registracijos numerį, asmeniui suteikiama teisė apmokėtos paslaugos galiojimo laiku statyti automobilį atitinkamos zonos mokamoje stovėjimo vietoje. Įmonės duomenys ir mokėjimo būdų aprašymai nurodyti ant parkomatų.

13.	Asmuo, kuriam taikoma rinkliava pagal Nuostatus, pastatęs automobilį mokamoje vietoje automobiliams statyti, pasirinktinai privalo:

13.1.	nedelsdamas, ne vėliau kaip per 10 min., už automobilio stovėjimą sumokėti parkomate arba mobiliąja programėle;

13.2. nesumokėjęs rinkliavos Nuostatų 13.1 papunktyje nurodyta tvarka, sumokėti Nuostatų 22.1.2, 22.2.2 arba 22.3.2 papunkčiuose nurodyto dydžio rinkliavą pagal atitinkamos mokamos zonos kainą per 120 val.;

13.3. įsigyti mėnesio abonementą arba turėti gyventojo leidimą, aprašytą Nuostatų 23 punkte.

14. Rinkliavos sumokėjimą patvirtina:

14.1. parkomato išduotas bilietas (toliau – bilietas), suteikiantis asmeniui teisę palikti automobilį mokamoje vietoje biliete nurodytą laiką;

14.2. elektroninis įrašas Įmonės informacinėje sistemoje apie apmokėtą automobilio statymą;

14.3. bilietas arba banko ar kitos įmokų surinkimo vietos išduotas dokumentas, patvirtinantis, kad rinkliava sumokėta Nuostatų 13.2 papunktyje nurodyta tvarka per 120 val.;

14.4. įsigytas mėnesio abonementas, patvirtinantis, kad rinkliava sumokėta Nuostatų 13.3 papunktyje nurodyta tvarka;

14.5. įsigytas specialusis leidimas statyti automobilį rezervuotoje stovėjimo vietoje;

14.6 kiti Įmonės kartu su Savivaldybės administracija patvirtinti dokumentai ar skiriamieji ženklai.

15. Nuostatų 10.1.1–10.1.3 papunkčiuose nurodytus dokumentus asmuo turi palikti automobilyje ant priekinio prietaisų skydelio taip, kad per priekinį automobilio stiklą būtų lengvai įskaitomi specialiojo leidimo, kitų pagal Nuostatus privalomų palikti dokumentų duomenys. Asmenys, atsiskaitantys už automobilio stovėjimą parkomate arba mobiliąja programėle, įsigydami mėnesio abonementą arba gaudami gyventojo leidimą, privalo nurodyti automobilio valstybinį registracijos numerį. Asmuo yra atsakingas už teisingo automobilio valstybinio registracijos numerio, tinkamos mokamos zonos nurodymą rinkliavos mokėjimo arba gyventojo leidimo išdavimo metu, nes, patikrinimo metu mokėjimų istorijoje neradus apmokėto valstybinio registracijos numerio, laikoma, kad rinkliava yra nesumokėta, išskyrus atvejus, kai netiksliai nurodytas ne daugiau kaip vienas transporto priemonės valstybinio numerio simbolis, sukeisti vietomis ne daugiau nei du simboliai ar raidės ir skaičiai sukeisti vietomis (dėl šių atsitiktinių netikslumų, atsiradusių įvedant transporto priemonės valstybinį numerį, norėdamas, kad rinkliava būtų įskaityta, transporto priemonės valdytojas per 5 dienas turi kreiptis į Įmonę ir pateikti netikslumą pagrindžiančius duomenis). Nepalikus Nuostatų 10.1.1–10.1.3 papunkčiuose nurodytų dokumentų, laikoma, kad rinkliava yra nesumokėta.

16. Rinkliava, sumokėta už naudojimąsi automobilių stovėjimo vieta, esančia žaliojoje, geltonojoje, raudonojoje zonose, negalioja rezervuotose automobilių stovėjimo vietose.

17. Rezervuotas stovėjimo vietas įrengti pageidaujantis asmuo arba statytojas, kuris stato ar rekonstruoja statinius (arba keičia statinių ar jų dalių paskirtį) Savivaldybės vardu už savo turimo (naudojamo) žemės sklypo ribų, turi kreiptis į Savivaldybės vykdomąją instituciją dėl kelio ženklo Nr. 531 „Rezervuota stovėjimo vieta“ įrengimo ir teisės išduoti specialiuosius leidimus suteikimo, o gavęs pritarimą, per 30 dienų privalo įsirengti kelio ženklą Nr. 531 „Rezervuota stovėjimo vieta“ ir mokėti nustatyto dydžio rinkliavą į Įmonės nurodytą sąskaitą.

18. Specialiųjų leidimų išdavimą organizuoja ir kontroliuoja rezervuotas stovėjimo vietas įrengęs asmuo arba statytojas. Rezervuotų vietų apskaitą ir finansinę kontrolę atlieka Įmonė.

IV SKYRIUS

RINKLIAVOS DYDŽIAI

19. Rinkliava gali būti mokama tik eurais.

20. Rinkliavos dydis nustatomas:

20.1 eurais, euro centais;

20.2 už naudojimąsi stovėjimo vieta tam tikrą laikotarpį (toliau – automobilio stovėjimas).

21. Automobilio stovėjimo laikotarpis skaičiuojamas:

21.1. žaliojoje, geltonojoje, raudonojoje zonose dvidešimties minučių tikslumu;

21.2. baltojoje zonoje vieno mėnesio tikslumu.

22. Nustatomi šie rinkliavos dydžiai už naudojimąsi mokama automobilio stovėjimo vieta:

22.1. žaliojoje zonoje:

22.1.1. už dvidešimt minučių – 0,10 Eur;

22.1.2. už transporto priemonės stovėjimą, nepriklausomai nuo tą dieną stovėto laiko, sumokant rinkliavą pagal pažeidimo pranešimą per 120 val. nuo pranešimo apie nesumokėtą rinkliavą surašymo dienos, – 8,00 Eur;

22.1.3. už vieną dieną (nuo 8 val. iki 17 val.) – 2,00 Eur, kai sumokama iš karto parkomate arba mobiliąja programėle (rinkliavos lengvata);

22.1.4. už vieno mėnesio abonementą – 20,00 Eur;

22.1.5 už rezervuotą vietą vienam mėnesiui – 29,00 Eur, kai asmuo, gavęs Savivaldybės administracijos sutikimą, įrengia (savo lėšomis pažymi atitinkamais kelio ženklais ir horizontaliuoju žymėjimu) rezervuotas automobilių stovėjimo vietas ne gatvės teritorijoje;

22.1.6. už rezervuotą vietą vienam mėnesiui – 43,00 Eur, kai asmuo, gavęs Savivaldybės administracijos sutikimą, įrengia (savo lėšomis pažymi atitinkamais kelio ženklais ir horizontaliuoju žymėjimu) rezervuotas automobilių stovėjimo vietas Šiaulių miesto gatvių teritorijoje;

22.1.7. už rezervuotą vietą vienam mėnesiui – 1,20 Eur, kai statytojas, statantis ar rekonstruojantis statinius (arba keičiantis statinių ar jų dalių paskirtį) už savo turimo (naudojamo) žemės sklypo ribų, Savivaldybės vardu įrengia (savo lėšomis pastato, pažymi atitinkamais kelio ženklais ir horizontaliuoju žymėjimu) rezervuotas automobilių stovėjimo vietas ne gatvės teritorijoje ar kai asmuo, gavęs Savivaldybės administracijos sutikimą, rezervuotas automobilių stovėjimo vietas įrengia (savo lėšomis pastato, pažymi atitinkamais kelio ženklais ir horizontaliuoju žymėjimu) bendrojo naudojimo ne gatvės teritorijoje;

22.2. geltonojoje zonoje:

22.2.1. už dvidešimt minučių – 0,20 Eur;

22.2.2. už transporto priemonės stovėjimą, nepriklausomai nuo tą dieną stovėto laiko, sumokant rinkliavą pagal pažeidimo pranešimą per 120 val. nuo pranešimo apie nesumokėtą rinkliavą surašymo dienos, – 12,00 Eur;

22.2.3. už vieną dieną (nuo 8 val. iki 17 val.) – 3,00 Eur, kai sumokama iš karto parkomate arba mobiliąja programėle (rinkliavos lengvata);

22.2.4. už vieno mėnesio abonementą – 25,00 Eur;

22.2.5 už rezervuotą vietą vienam mėnesiui – 29,00 Eur, kai asmuo, gavęs Savivaldybės administracijos sutikimą, įrengia (savo lėšomis pažymi atitinkamais kelio ženklais ir horizontaliuoju žymėjimu) rezervuotas automobilių stovėjimo vietas ne gatvės teritorijoje;

22.2.6. už rezervuotą vietą vienam mėnesiui – 43,00 Eur, kai asmuo, gavęs Savivaldybės administracijos sutikimą, įrengia (savo lėšomis pažymi atitinkamais kelio ženklais ir horizontaliuoju žymėjimu) rezervuotas automobilių stovėjimo vietas Šiaulių miesto gatvių teritorijoje;

22.2.7. už rezervuotą vietą vienam mėnesiui – 1,20 Eur, kai statytojas, statantis ar rekonstruojantis statinius (arba keičiantis statinių ar jų dalių paskirtį) už savo turimo (naudojamo) žemės sklypo ribų, Savivaldybės vardu įrengia (savo lėšomis pastato, pažymi atitinkamais kelio ženklais ir horizontaliuoju žymėjimu) rezervuotas automobilių stovėjimo vietas ne gatvės teritorijoje ar kai asmuo, gavęs Savivaldybės administracijos sutikimą, automobilių rezervuotas stovėjimo vietas įrengia (savo lėšomis pastato, pažymi atitinkamais kelio ženklais ir horizontaliuoju žymėjimu) bendrojo naudojimo ne gatvės teritorijoje;

22.3. raudonojoje zonoje:

22.3.1. už dvidešimt minučių – 0,40 Eur;

22.3.2. už transporto priemonės stovėjimą, nepriklausomai nuo tą dieną stovėto laiko, sumokant rinkliavą pagal pažeidimo pranešimą per 120 val. nuo pranešimo apie nesumokėtą rinkliavą surašymo dienos, – 20,00 Eur;

22.3.3. už vieną dieną (nuo 8 val. iki 17 val.) – 7,00 Eur, kai sumokama iš karto parkomate arba mobiliąja programėle (rinkliavos lengvata);

22.3.4. už vieno mėnesio abonementą – 50,00 Eur;

22.3.5 už rezervuotą vietą vienam mėnesiui – 65,00 Eur, kai asmuo, gavęs Savivaldybės administracijos sutikimą, įrengia (savo lėšomis pažymi atitinkamais kelio ženklais ir horizontaliuoju žymėjimu) rezervuotas automobilių stovėjimo vietas ne gatvės teritorijoje;

22.3.6. už rezervuotą vietą vienam mėnesiui – 85,00 Eur, kai asmuo, gavęs Savivaldybės administracijos sutikimą, įrengia (savo lėšomis pažymi atitinkamais kelio ženklais ir horizontaliuoju žymėjimu) rezervuotas automobilių stovėjimo vietas Šiaulių miesto gatvių teritorijoje;

22.3.7. už rezervuotą vietą vienam mėnesiui – 3,00 Eur, kai statytojas, statantis ar rekonstruojantis statinius (arba keičiantis statinių ar jų dalių paskirtį) už savo turimo (naudojamo) žemės sklypo ribų, Savivaldybės vardu įrengia (savo lėšomis pastato, pažymi atitinkamais kelio ženklais ir horizontaliuoju žymėjimu) rezervuotas automobilių stovėjimo vietas ne gatvės teritorijoje ar kai asmuo, gavęs Savivaldybės administracijos sutikimą, automobilių rezervuotas stovėjimo vietas įrengia (savo lėšomis pastato, pažymi atitinkamais kelio ženklais ir horizontaliuoju žymėjimu) bendrojo naudojimo ne gatvės teritorijoje;

22.4. baltojoje zonoje:

22.4.1. už rezervuotą vietą vienam mėnesiui – 23,00 Eur, kai asmuo, gavęs Savivaldybės administracijos sutikimą, įrengia (savo lėšomis pažymi atitinkamais kelio ženklais ir horizontaliuoju žymėjimu) rezervuotas automobilių stovėjimo vietas ne gatvės teritorijoje;

22.4.2. už rezervuotą vietą vienam mėnesiui – 29,00 Eur, kai asmuo, gavęs Savivaldybės administracijos sutikimą, įrengia (savo lėšomis pažymi atitinkamais kelio ženklais ir horizontaliuoju žymėjimu) rezervuotas automobilių stovėjimo vietas Šiaulių miesto gatvių teritorijoje;

22.4.3. už rezervuotą vietą vienam mėnesiui – 1,20 Eur, kai statytojas, statantis ar rekonstruojantis statinius (arba keičiantis statinių ar jų dalių paskirtį) už statytojo turimo (naudojamo) žemės sklypo ribų, Savivaldybės vardu įrengia (savo lėšomis pastato, pažymi atitinkamais kelio ženklais ir horizontaliuoju žymėjimu) rezervuotas automobilių stovėjimo vietas ne gatvės teritorijoje ar kai asmuo, gavęs Savivaldybės administracijos sutikimą, automobilių rezervuotas stovėjimo vietas įrengia (savo lėšomis pastato, pažymi atitinkamais kelio ženklais ir horizontaliuoju žymėjimu) bendrojo naudojimo ne gatvės teritorijoje;

22.5. jei transporto priemonė užima daugiau nei vieną automobilio stovėjimo vietą, privaloma sumokėti rinkliavą už visas užimamas vietas;

22.6. rinkliava, sumokėta už transporto priemonės stovėjimą vietoje, esančioje žaliojoje zonoje, galioja tik šioje zonoje;

22.7. rinkliava, sumokėta už transporto priemonės stovėjimą vietoje, esančioje geltonojoje zonoje, galioja geltonojoje ir žaliojoje zonose;

22.8. rinkliava, sumokėta už transporto priemonės stovėjimą vietoje, esančioje raudonojoje zonoje, galioja raudonojoje, geltonojoje ir žaliojoje zonose.

V SKYRIUS

GYVENTOJO LEIDIMO IŠDAVIMAS, PAKEITIMAS, NAUDOJIMAS IR PANAIKINIMAS

23. Gyventojo leidimas (elektroninis) išduodamas:

23.1. žaliojoje, geltonojoje ir raudonojoje zonose esančių gyvenamųjų ar negyvenamųjų patalpų (išskyrus garažus, sandėliukus, rūsius) savininkams, valdytojams ar jų įgaliotiems asmenims nuosavybės arba patalpų valdymo teisę įrodančių dokumentų, įregistruotų VĮ Registrų centre, pagrindu;

23.2. baltojoje zonoje esančių daugiabučių gyvenamųjų namų Dubijos g. 11, Draugystės prospekto 4, 6, 8, 10,12, Vytauto g. 42, 61, 63, 65, 67, Ežero g. 14, 16, 19 Vilniaus g. 99, 101, Tilžės g. 161, 163, 165, Gluosnių g. 5, S. Lukauskio g. 14, Vaisių g. 11A, 17, 22, Aušros al. 52C, 54, A. J. Greimo 63, 65, 65A, 65B, 71, 71A, 75, 75A gyvenamųjų ar negyvenamųjų patalpų (išskyrus garažus, sandėliukus, rūsius) savininkams, valdytojams ar jų įgaliotiems asmenims nuosavybės arba patalpų valdymo teisę įrodančių dokumentų, įregistruotų VĮ Registrų centre, pagrindu;

23.3. studentams, kurie mokosi aukštosiose mokyklose Šiaulių mieste ir turi studento vardu registruotą transporto priemonę, – 6 mėnesiams ir gali būti pratęsiamas, kol studentas mokosi nurodytoje įstaigoje.

24. Gyvenamųjų ar negyvenamųjų patalpų savininkams, valdytojams ar jų įgaliotiems asmenims gyventojo leidimai išduodami tokia tvarka:

24.1. vienai patalpai iki 200 m2 ploto – 1 (vienas) nemokamas leidimas, galiojantis asmens turimų patalpų kieme ir gatvėje, kurios adresu yra registruotos patalpos ir / arba iš kurios yra privažiavimas prie asmens turimų patalpų;

24.2. vienai nuo 200 m2 iki 1000 m2 ploto patalpai – 3 (trys) gyventojo leidimai, kurie galioja asmens turimų patalpų kieme;

24.3. vienai patalpai, didesnei nei 1000 m2 ploto, – 4 (keturi) gyventojo leidimai, kurie galioja asmens turimų patalpų kieme;

24.4. jei yra poreikis, asmuo, nurodytas Nuostatų 24.1–24.3 papunkčiuose, turi teisę įsigyti vieną mėnesio abonementą su 50 procentų nuolaida atitinkamoje mokamoje zonoje, kurioje yra asmens turimos patalpos arba privažiavimas prie asmens turimų patalpų;

24.5. gyvenamųjų ar negyvenamųjų patalpų savininkai, valdytojai ar jų įgalioti asmenys, norintys statyti daugiau automobilių, už kitus automobilius moka bendrąja tvarka;

24.6. gyventojo leidimas išduodamas vieneriems metams tam gyvenamųjų ar negyvenamųjų patalpų savininkui, valdytojui ar jų įgaliotam asmeniui, kuris pirmasis pateikia prašymą Įmonei.

25. Gyventojo leidimą išduoda, pratęsia, panaikina Įmonė.

26. Asmenys, pageidaujantys gauti gyventojo leidimą, Įmonei pateikia:

26.1. nustatytos formos prašymą;

26.2. asmens tapatybę patvirtinantį dokumentą ar jo kopiją;

26.3. transporto priemonės registravimo liudijimą ar jo kopiją;

26.4. gyvenamosios ar negyvenamosios patalpos nuosavybę ar valdymo teisę patvirtinantį dokumentą ar jo kopiją (išskyrus studentus);

26.5. įgaliojimą teikti prašymą savininko ar naudotojo vardu, jei prašymą teikia ne patalpų valdytojas / juridinio asmens vadovas (išskyrus studentus);

26.6. pažymą (ne senesnę kaip 30 dienų) iš mokymosi įstaigos apie tai, kad studentas mokosi aukštojoje mokykloje Šiaulių mieste (taikoma tik studentams).

27. Atsakingas už dokumentų priėmimą Įmonės darbuotojas patikrina duomenis, prašymą pateikusio savininko nuosavybę patvirtinančius dokumentus ar įgaliojimą. Patikrinus pateiktus dokumentus, originalai grąžinami pareiškėjui. Prašymas priimamas tik kartu pateikus visus nurodytus dokumentus. Jei asmuo užpildė sutikimą dėl asmens duomenų tvarkymo, tai dokumentų, dėl kurių Įmonės darbuotojas gali kreiptis automatiniu būdu į VĮ Registrų centro ir VĮ Regitros duomenų bazę dėl duomenų patikrinimo gyventojo leidimui išduoti, pateikti nereikia. Jei dėl techninių, sisteminių ar kitų nuo Įmonės nepriklausančių priežasčių nėra galimybės duomenis tikrinti atitinkamuose registruose, Įmonė dėl gyventojo leidimo išdavimo turi teisę prašyti asmens pateikti reikalingų dokumentų, nurodytų Nuostatų 26 punkte, kopijas.

28. Gyventojo leidime nurodytas transporto priemonės numeris gali būti keičiamas ne dažniau kaip kas 5 darbo dienos šiais atvejais:

28.1. pakeitus transporto priemonės valstybinius numerius;

28.2. pakeitus transporto priemonę.

29. Visais Nuostatų 28 punkte nurodytais atvejais gyventojo leidimas yra išduodamas turėto leidimo galiojimo laikui.

30. Asmenys, norintys pakeisti gyventojo leidimą, kai pakeičia transporto priemonės valstybinius numerius ar transporto priemonę, Įmonei pateikia prašymą, kuriame nurodo automobilio valstybinį numerį.

31. Gyventojo leidimas negalioja, kai asmuo naudojasi ne tos transporto priemonės leidimu.

32.	Gyventojo leidimas neišduodamas, jeigu gyvenamosios ar negyvenamosios patalpos yra nuosavybės teise priklausančiame, nuomojamame ar kitais pagrindais valdomame žemės sklype, išskyrus tuos atvejus, kai asmenims, kurie turi gyvenamąsias, administracines, gamybines ar komercines patalpas daugiabučių namų kiemuose ir nuosavybės, nuomos teisėmis ar kitais pagrindais valdo suformuotus žemės sklypus, kuriuose nėra išskirta jų valdoma teritorija, arba turi patalpas žemės sklypuose, kurių ribos artimai sutampa su pastato ribomis ir praktiškai nėra vietos automobiliams statyti jų valdomame žemės sklype.

33.	Įmonė, likus ne mažiau kaip 30 dienų iki gyventojo leidimo galiojimo pabaigos, turi informuoti asmenis dėl turimų gyventojo leidimų pratęsimo. Asmenys, kurių Įmonei pateikti dokumentai dėl gyventojo leidimo per paskutinius metus nesikeitė ir kurie pageidauja pratęsti gyventojo leidimą, turi dėl gyventojo leidimo pratęsimo informuoti Įmonę, pateikdami prašymą paštu ar elektroniniu paštu, ar tiesiogiai. Gyventojo leidimas pratęsiamas metams.

VI SKYRIUS

KITOS SĄLYGOS

34. Rinkliavos mokėjimo kontrolę vykdantys darbuotojai, nustatę, kad mokamoje stovėjimo zonoje rinkliava nesumokėta ar yra pasibaigęs apmokėtas stovėjimo laikas, atitinkamai užfiksuoja, kad yra nesumokėta rinkliava už naudojimąsi automobilių stovėjimo vietomis, ir palieka nustatytos formos pranešimą. Pranešime nurodoma, kad automobilio valdytojas (vairuotojas) yra nesumokėjęs vietinės rinkliavos arba yra pasibaigęs apmokėtas laikas ir kad automobilio valdytojas (vairuotojas) gali sumokėti nurodyto dydžio rinkliavą per 120 val. nuo pranešimo apie nesumokėtą rinkliavą surašymo dienos (Nuostatų 13.2 papunktis). Kilus abejonių ar neaiškumų dėl vietinės rinkliavos mokėjimo, transporto priemonės valdytojas turi kreiptis į Įmonę. Įmonės informaciniais telefonais teikiama tik bendro pobūdžio informacija apie vietinės rinkliavos mokėjimo tvarką. Įmonės informaciniai telefonai ir interneto portalo adresas turi būti nurodyti ant visų parkomatų. Konkreti informacija apie užfiksuotą pažeidimą teikiama tik atvykus į Įmonę. Automobilio valdytojui (vairuotojui) nesumokėjus nustatytos rinkliavos per 120 val., rinkliavos mokėjimo kontrolę vykdantys darbuotojai perduoda užfiksuotą informaciją apie pažeistą rinkliavos mokėjimo tvarką Savivaldybės administracijos atitinkamam padaliniui dėl automobilio valdytojo (vairuotojo) patraukimo administracinėn atsakomybėn.

35. Rinkliavos mokėjimo už naudojimąsi mokamomis automobilių stovėjimo vietomis tvarkos pažeidimai:

35.1. nesumokėta rinkliava už transporto priemonės stovėjimą mokamoje automobilių stovėjimo vietoje;

35.2. pasibaigęs 10 minučių terminas tik pastačius automobilį stovėjimo vietoje rinkliavai sumokėti arba apmokėtas stovėjimo laikas, t. y. automobilio valdytojas, nedelsdamas neišvyko iš stovėjimo vietos pasibaigus apmokėtam laikui arba nedelsdamas nesumokėjo už automobilio stovėjimą Nuostatų 13.1 papunktyje nustatyta tvarka, kai pasibaigė apmokėtas laikas.

35.3. naudojamasi gyventojo leidimu, kuriame įrašyta kita transporto priemonė; pasibaigęs gyventojo leidimo galiojimo laikotarpis;

35.4. nesumokėta rinkliava už rezervuotą stovėjimo vietą; naudojamasi specialiuoju leidimu, kuriame įrašyta kita transporto priemonė; specialusis leidimas taisytas; pasibaigęs specialiojo leidimo galiojimo laikotarpis;

35.5. nesumokėta rinkliava už transporto priemonės užimamas visas pažymėtas mokamas vietas.

36. Asmuo, padaręs Nuostatuose nustatytos vietinės rinkliavos mokėjimo tvarkos pažeidimus, atsako Lietuvos Respublikos administracinių nusižengimų kodekso, kitų teisės aktų nustatyta tvarka.

37. Nuostatuose nustatytos vietinės rinkliavos mokėjimo tvarkos pažeidimai užfiksuojami darant jų nuotraukas arba stacionariosiomis ar mobiliosiomis teisės pažeidimų fiksavimo sistemomis.

38. Nuostatai netaikomi asmenims, statantiems automobilius nuosavybės teise priklausančiuose, nuomojamuose ar kitais pagrindais valdomuose žemės sklypuose.

39. Sumokėta vietinė rinkliava nesuteikia teisės statyti automobilį draudžiamųjų kelio ženklų galiojimo zonoje ar kitaip nesilaikyti Kelių eismo taisyklių. Asmens su negalia automobilio statymo kortelė nesuteikia teisės statyti automobilį rezervuotose automobilių stovėjimo vietose.

40. Sumokėta rinkliava arba jos dalis grąžinama Lietuvos Respublikos rinkliavų įstatyme nustatytais atvejais tokia tvarka:

40.1. rinkliava arba jos dalis grąžinama pagal Įmonei raštu pateiktą motyvuotą rinkliavos mokėtojo prašymą, kartu pateikiant prašyme nurodytus faktus pagrindžiančius dokumentus;

40.2. Įmonė per 20 darbo dienų nuo prašymo gavimo dienos išnagrinėja prašymą ir grąžina vietinę rinkliavą ar jos dalį į rinkliavos mokėtojo nurodytą sąskaitą arba pateikia rinkliavos mokėtojui motyvuotą atsakymą dėl atsisakymo grąžinti vietinę rinkliavą ar jos dalį;

40.3 jei rinkliavos mokėtojas, sumokėjęs rinkliavą už ilgesnį nei 1 mėnesio laikotarpį, nebenori toliau naudotis paslauga, rinkliava grąžinama tik už ateinančius visiškai nepanaudotus mėnesius. Už einamąjį mėnesį rinkliava negrąžinama;

40.4. rinkliava negrąžinama, jei išvykstama iš transporto priemonės stovėjimo vietos anksčiau nei pasibaigia laikas, už kurį sumokėta rinkliava.

41. Rinkliavos rinkimą kontroliuoja vietos mokesčių administratorius, Valstybės kontrolė ir Šiaulių miesto savivaldybės kontrolės ir audito tarnyba.

42. Vietinės rinkliavos administravimo veiksmai, neaprašyti Nuostatuose, atliekami vadovaujantis įstatymais ir kitais vietinių rinkliavų administravimo tvarką reglamentuojančiais teisės aktais.

43. Tai, kas nereglamentuota Nuostatuose, sprendžiama taip, kaip nustatyta teisės aktuose.

44. Nuostatai keičiami, naikinami ar stabdomas jų galiojimas Savivaldybės tarybos sprendimu.

______________________

Priedo pakeitimai:

Nr. T-310, 2021-07-01, paskelbta TAR 2021-07-01, i. k. 2021-15040

Nr. T-167, 2023-03-31, paskelbta TAR 2023-03-31, i. k. 2023-06006

Nr. T-242, 2023-05-04, paskelbta TAR 2023-05-05, i. k. 2023-08575

Nr. T-262, 2023-06-08, paskelbta TAR 2023-06-08, i. k. 2023-11437

Priedų pakeitimai:

priedas (pagal T-477)

Priedo pakeitimai:

Nr. T-262, 2023-06-08, paskelbta TAR 2023-06-08, i. k. 2023-11437

Nr. T-477, 2024-12-05, paskelbta TAR 2024-12-05, i. k. 2024-21573

Pakeitimai:

1.

Šiaulių miesto savivaldybės taryba, Sprendimas

Nr. T-172, 2014-06-26, paskelbta TAR 2014-06-30, i. k. 2014-09308

Dėl Šiaulių miesto savivaldybės tarybos 2013 m. spalio 31 d. sprendimo Nr. T-244 „Dėl Vietinės rinkliavos už naudojimąsi Šiaulių miesto savivaldybės tarybos nustatytomis vietomis automobiliams statyti nuostatų patvirtinimo“ pakeitimo

2.

Šiaulių miesto savivaldybės taryba, Sprendimas

Nr. T-266, 2014-09-25, paskelbta TAR 2014-09-26, i. k. 2014-12937

Dėl Šiaulių miesto savivaldybės tarybos 2013 m. spalio 31 d. sprendimo Nr. T-244 „Dėl Vietinės rinkliavos už naudojimąsi Šiaulių miesto savivaldybės tarybos nustatytomis vietomis automobiliams statyti nuostatų patvirtinimo“ pakeitimo

3.

Šiaulių miesto savivaldybės taryba, Sprendimas

Nr. T-368, 2014-11-20, paskelbta TAR 2014-11-21, i. k. 2014-17306

Dėl Šiaulių miesto savivaldybės tarybos 2013 m. spalio 31 d. sprendimo Nr. T-244 „Dėl Vietinės rinkliavos už naudojimąsi Šiaulių miesto savivaldybės tarybos nustatytomis vietomis automobiliams statyti nuostatų patvirtinimo“ pakeitimo

4.

Šiaulių miesto savivaldybės taryba, Sprendimas

Nr. T-111, 2015-05-07, paskelbta TAR 2015-05-08, i. k. 2015-06957

Dėl Šiaulių miesto savivaldybės tarybos 2013 m. spalio 31 d. sprendimo Nr. T-244 „Dėl Vietinės rinkliavos už naudojimąsi Šiaulių miesto savivaldybės tarybos nustatytomis vietomis automobiliams statyti nuostatų patvirtinimo“ pakeitimo

5.

Šiaulių miesto savivaldybės taryba, Sprendimas

Nr. T-254, 2015-09-24, paskelbta TAR 2015-09-25, i. k. 2015-14228

Dėl Šiaulių miesto savivaldybės tarybos 2013 m. spalio 31 d. sprendimo Nr. T-244 „Dėl Vietinės rinkliavos už naudojimąsi Šiaulių miesto savivaldybės tarybos nustatytomis vietomis automobiliams statyti nuostatų patvirtinimo“ pakeitimo

6.

Šiaulių miesto savivaldybės taryba, Sprendimas

Nr. T-133, 2017-04-20, paskelbta TAR 2017-04-21, i. k. 2017-06720

Dėl Šiaulių miesto savivaldybės tarybos 2013 m. spalio 31 d. sprendimo Nr. T-244 „Dėl Vietinės rinkliavos už naudojimąsi Šiaulių miesto savivaldybės tarybos nustatytomis vietomis automobiliams statyti nuostatų patvirtinimo“ pakeitimo

7.

Šiaulių miesto savivaldybės taryba, Sprendimas

Nr. T-64, 2020-03-05, paskelbta TAR 2020-03-06, i. k. 2020-05064

Dėl Šiaulių miesto savivaldybės tarybos 2013 m. spalio 31 d. sprendimo Nr. T-244 „Dėl Vietinės rinkliavos už naudojimąsi Šiaulių miesto savivaldybės tarybos nustatytomis vietomis automobiliams statyti nuostatų patvirtinimo“ pakeitimo

8.

Šiaulių miesto savivaldybės taryba, Sprendimas

Nr. T-413, 2020-11-05, paskelbta TAR 2020-11-05, i. k. 2020-23224

Dėl Šiaulių miesto savivaldybės tarybos 2013 m. spalio 31 d. sprendimo Nr. T-244 „Dėl Vietinės rinkliavos už naudojimąsi Šiaulių miesto savivaldybės tarybos nustatytomis vietomis automobiliams statyti nuostatų patvirtinimo“ pakeitimo

9.

Šiaulių miesto savivaldybės taryba, Sprendimas

Nr. T-481, 2020-12-22, paskelbta TAR 2020-12-22, i. k. 2020-28221

Dėl Šiaulių miesto savivaldybės tarybos 2013 m. spalio 31 d. sprendimo Nr. T-244 „Dėl Vietinės rinkliavos už naudojimąsi Šiaulių miesto savivaldybės tarybos nustatytomis vietomis automobiliams statyti nuostatų patvirtinimo“ pakeitimo

10.

Šiaulių miesto savivaldybės taryba, Sprendimas

Nr. T-486, 2021-12-23, paskelbta TAR 2021-12-27, i. k. 2021-26920

Dėl Šiaulių miesto savivaldybės tarybos 2021 m. liepos 1 d. sprendimo Nr. T-310 „Dėl Šiaulių miesto savivaldybės tarybos 2013 m. spalio 31 d. sprendimo Nr. T-244 „Dėl vietinės rinkliavos už naudojimąsi Šiaulių miesto savivaldybės tarybos nustatytomis vietomis automobiliams statyti nuostatų patvirtinimo“ pakeitimo“ pakeitimo

11.

Šiaulių miesto savivaldybės taryba, Sprendimas

Nr. T-310, 2021-07-01, paskelbta TAR 2021-07-01, i. k. 2021-15040

Dėl Šiaulių miesto savivaldybės tarybos 2013 m. spalio 31 d. sprendimo Nr. T-244 „Dėl Vietinės rinkliavos už naudojimąsi Šiaulių miesto savivaldybės tarybos nustatytomis vietomis automobiliams statyti nuostatų patvirtinimo“ pakeitimo

12.

Šiaulių miesto savivaldybės taryba, Sprendimas

Nr. T-167, 2023-03-31, paskelbta TAR 2023-03-31, i. k. 2023-06006

Dėl Šiaulių miesto savivaldybės tarybos 2021 m. liepos 1 d. sprendimo Nr. T-310 „Dėl Šiaulių miesto savivaldybės tarybos 2013 m. spalio 31 d. sprendimo Nr. T-244 „Dėl Vietinės rinkliavos už naudojimąsi Šiaulių miesto savivaldybės tarybos nustatytomis vietomis automobiliams statyti nuostatų patvirtinimo“ pakeitimo“ pakeitimo

13.

Šiaulių miesto savivaldybės taryba, Sprendimas

Nr. T-242, 2023-05-04, paskelbta TAR 2023-05-05, i. k. 2023-08575

Dėl Šiaulių miesto savivaldybės tarybos 2013 m. spalio 31 d. sprendimo Nr. T-244 „Dėl Vietinės rinkliavos už naudojimąsi Šiaulių miesto savivaldybės tarybos nustatytomis vietomis automobiliams statyti nuostatų patvirtinimo“ pakeitimo

14.

Šiaulių miesto savivaldybės taryba, Sprendimas

Nr. T-262, 2023-06-08, paskelbta TAR 2023-06-08, i. k. 2023-11437

Dėl Šiaulių miesto savivaldybės tarybos 2013 m. spalio 31 d. sprendimo Nr. T-244 „Dėl Vietinės rinkliavos už naudojimąsi Šiaulių miesto savivaldybės tarybos nustatytomis vietomis automobiliams statyti nuostatų patvirtinimo“ pakeitimo

15.

Šiaulių miesto savivaldybės taryba, Sprendimas

Nr. T-477, 2024-12-05, paskelbta TAR 2024-12-05, i. k. 2024-21573

Dėl Šiaulių miesto savivaldybės tarybos 2013 m. spalio 31 d. sprendimo Nr. T-244 „Dėl Vietinės rinkliavos už naudojimąsi Šiaulių miesto savivaldybės tarybos nustatytomis vietomis automobiliams statyti nuostatų patvirtinimo“ pakeitimo